洪咨夔
送潜同年调官归
以君一年长，为我异姓兄。
衡从玄圃玉，出入武库兵。
急手搏苍兕，隽气鞭长鲸。
议论到千古，慷慨吐不平。
汉以初元衰，唐以开宝倾。
附势妾媚妩，避事儿嚘嘤。
颓靡寖成俗，忠良意吞声。
自谓倚南山，不知坏长城。
君子勇於义，小人罔而生。
傥不饿采薇，远可死结缨。
每闻壮其语，亦尝且吾情。
有余不必尽，尺浑胜丈清。
六经源岷嶓，百家派渭泾。
归求性内学，莫计身外名。
春风两鬓绿，秋月双眼明。
通德拥高髻，勤勤剔寒檠。